## Zaključci

### NN 66/1991 (9.12.1991.), Zaključci

# SABOR REPUBLIKE HRVATSKE

Saslušavši na zajedničkoj sjednici svih vijeća Sabora Republike Hrvatske,
održanoj 5. prosinca 1991. godine izlaganja predsjednika i članova Vlade
Republike Hrvatske, nakon provedene rasprave, Sabor Republike Hrvatske
donosi slijedeće

## ZAKLJUČCI

1. Prihvaća se izvještaj Vlade Republike Hrvatske o njenu sudjelovanju
na haškoj konferenciji i drugim aktivnostima usmjerenim ka međunarodnom
položaju Republike Hrvatske, kao i o političkim prilikama i stanju gospodarstva.

2. Obvezuje se Vlada Republike Hrvatske, obzirom na teške gospodarske
prilike i ratno stanje, da ispita sve slučajeve: a) ratnog profiterstva.
b) neprimjerenih plaća i drugih privilegija pojedinaca u pojedinim sektorima
gospodarstva i javnih poduzeća u vlasništvu Republike Hrvatske, kao i osiromašenje
neposrednih proizvođača, pogotovo na selu, zadržavanjem neopravdano niskih
otkupnih cijena osnovnih namirnica, npr. mlijeko, žitarice, meso.

3. Obvezuje se Vlada Republike Hrvatske da najveću pažnju posveti izbjeglicama
kojih je broj dosegao više od 560 tisuća i razradi program i sve.popratne
mjere za njihov što brži povratak u područja iz kojih su prognani.

4. Obzirom na obvezu bivše JNA da se povuče s cjelokupnog teritorija
Republike Hrvatske obvezuje se Vlada Republike Hrvatske da pregovore o
povlačenju objedini na republičkoj razini kako bi time bila obuhvaćena
i ona područja o kojima se još nisu poveli pregovori, kao što su npr. općine
Vis, Lastovo i druge.

5. Podržava se prijedlog da međunarodne mirovne snage dođu i budu razmještene
u Hrvatskoj, s time da moraju biti u funkciji zaštite suvereniteta Republike
Hrvatske tetorijalne cjelovitosti i uspostave pravnog poretka Republike
Hrvatske. Mirovne snage mogu biti razmještene na teritorij Republike Hrvatske
samo privremeno, a područja na kojima će biti razmještene ne mogu biti
izuzeta iz ustavno-pravnog poretka Republike Hrvatske.

6. Obzirom na žestinu i opseg zločinačko-genocidnog karaktera rata protiv
Republike Hrvatske i učestale slučajeve svjesnog uništenja arhivske i druge
dokumentacije i umjetničkih vrijednosti obvezuje se Vlada Republike Hrvatske
poduzeti hitno sve potrebne mjere za osiguranje i zaštitu te građe.

7. Zadužuje se Vlada Republike Hrvatske da obavijesti preko Organizacije
ujedinjenih naroda cjelokupnu svjetsku javnost da republike Srbija i Crna
Gora uz pomoć srpske okupatorske vojske, bivše JNA dovodi na privremeno
zaposjednuta područja Republike Hrvatske svoje državljane i na taj način
nasilno mijenja demografsku sliku dotičnih područja.

8. U skladu s odlukom Sabora Republike Hrvatske od 8. listopada 1991.
godine kojom je odreknut legitimitet i legalitet svim tijelima bivše SFRJ
Sabor Republike Hrvatske ne priznaje i odbacuje djelovanja inž. Ante Markovića,
predsjednika bivše savezne vlade i Budimira Lončara, ministra u toj vladi
koja imaju ili bi mogla imati bilo kakve posljedice za Republiku Hrvatsku.

9. Sabor podržava prijedlog Vlade Republike Hrvatske za ustanovljenje
međunarodnog suda za ratne zločine koji bi sudio vojnom vrhu (bivša JNA)
i svim drugim zločincima za počinjene zločine.

Klasa: 018-01/91-01/04

Zagreb, 5. prosinca 1991.

SABOR REPUBLIKE HRVATSKE

Predsjednik Sabora

**dr. Žarko Domljan, v. r.**

Ostalo, NN 66/1991-1677